Papilės tiltas

**Papilės tiltas** – kelių tiltas Akmenės rajone, Papilės miestelio prieigose iš pietvakarių, S. Daukanto gatvės tęsinyje, Papilės I piliakalnio papėdėje, kelyje . Ant piliakalnio įrengtos Papilės pilies kapinės. Tilto prieigose pastatyti lankytinų objektų ženklai: miestelio pusėje – „Papilės 15-kamienė liepa 0,3 km“, priešingame krante – „Jurakalnio apžvalgos bokštas 0,7 km“.

## Istorija

Papilės istorijoje priskaičiuojami keturi tiltai, iš kurių trys pirmieji buvo mediniai, ketvirtasis, dabartinis – gelžbetoninis. Pirmasis iš jų statytas carinės Rusijos valdymo laiku, antrasis – užėjus kaizerinės Vokietijos kariuomenei, trečiasis – sovietmečiu, 1948 metais. 

Carinio laikotarpio tiltas, manoma, buvo ant aštuonių atramų (senose nuotraukose matomas ne visas statinys). Tiltas sudegė Pirmojo pasaulinio karo metais. Kas jį sunaikino, žinių nėra.

Antrąjį tiltą statė vokiečiai. Jei jo pirmtakas turėjo aštuonias atramas, šiam pakako trijų. Nepriklausomoje Lietuvoje kaizerinis tiltas patikimai tarnavo daugiau nei  du dešimtmečius, iki Antrojo pasaulinio karo. 1932 m. spaudoje buvo rašoma apie Susisiekimo ministerijos pirmaeilį siekį pastatyti Lietuvoje keletą gelžbetoninių tiltų, tarp jų – trijų angų tiltą Papilėje.

Tiltas sunaikintas karo metais. Nėra tiksliai žinoma, kuri iš kariaujančių pusių tai padarė. Vieni sakė, kad traukdamiesi sunaikino raudonieji, kiti - kad tai buvo vokiečių darbas. Pagrindo tai versijai buvo, nes traukdamiesi vokiečiai 1944 m. sunaikino didžiąją Papilės miestelio dalį. Žinomas faktas, kad prasidėjus karui, 1941 m. birželio mėn. sovietų specialusis dalinys bandė susprogdinti tiltą prie Augustaičių malūno turbinos. Matyt, per skubėjimą sprogdinimas buvo nevykęs, nes atskėlė tik betoninės konstrukcijos gabalą. Šis apgadinimas išlikęs iki dabartinių laikų. Gali būti, kad sprogdintojų akiratyje buvo ir Papilės tiltas. Pasak vyresniųjų papilėniškių, 1941-1944 m. laikotarpyje laidodami artimuosius, buvo priversti keltis į kitą krantą su keltu. Galima daryti išvadą, kad tiltas sunaikintas 1941 m.

Sugriovus tiltą, kairiojo kranto gyventojams susisiekimas su miesteliu buvo nelengvas, tekdavo sukti aplinkui, pro malūno pylimą arba keltis valtimis. Važiuoti arklių traukiamais vežimais per upę nebuvo seklesnės vietos, trukdė statūs ir kalvoti krantai. Piliakalnio papėdėje gyvenęs Feliksas Urbonas, talkinant Griežių kaimo gyventojui Vladui Griciui, surentė plaustą. Juo galėjo plukdyti ne tik žmones, bet ir arklių vežimus. Per upę buvo pertemptas lynas, kurio pagalba plaustas judėjo į kitą krantą. Medine rankena F. Urbonas vairavo plaustą reikiama kryptimi. Keltas dirbdavo tik šiltu laiku iki užšąlant, bet buvo naudingas Papilės gyventojams.
 
Pokaryje būtinai reikėjo tilto, nes kairiajame krante pradėjo veikti Mašinų ir traktorių stotis, kuri laukė technikos papildymo. Keltu nei mašinų, nei traktorių perkelti galimybių nebuvo. Amžininkų prisiminimu, atstatytas tiltas 1948 m. jau buvo naudojamas. Medinis tiltas stovėjo apie dešimtmetį. Siekiant tiltą apsaugoti nuo ledonešių, prieš jo atramas buvo įrengti mediniai, metalu kaustyti ledlaužiai. Ledonešiai būdavę stiprūs, tad tų ledlaužių neužteko. Kiekvieną pavasarį prie tilto atvykdavo karinis dalinys, kuris sprogdindavo ledą ir plaukiančias dideles lytis. Netoliese, ant Rimšių kalniuko buvo įrengta sprogmenų saugojimo vieta. Prie sandėlio buvo įsikūrusi ginkluota sargyba, o kareiviai gyveno pas miestelio gyventojus.

## Šiuolaikinis tiltas

Gelžbetoninis tiltas pastatytas 1956 m. (kitais duomenimis – 1958 m.). Tilto perdanga sudėta iš tėjinio profilio sijų, sujungtų skersinėmis diafragmomis. Tiltas keturių tarpatramių. Du ilgieji tarpatramiai perdengti sijomis, du trumpieji - gembėmis. Tarpinės atramos sieninio tipo. Ant tilto išsitenka dvi eismo juostos su abiem šalitilčiais, atskirtais nuo kelio betoniniais bordiūrais. Statinio ilgis – apie 77 m.

Praeityje stovėjęs medinis tiltas taip pat buvo keturių tarpatramių, stovėjo ant akmens mūro atramų.

## Šaltiniai

## Nuorodos

* Papilės kapinių koplyčia ant piliakalnio ir tiltas per Ventos upę *limis.lt*, 1929 m.
* Fotograf. Papilės tiltas per Ventą *limis.lt*